"טיים" על המהפכה של מרדוק, העורך שנכשל במבחן המזנון, מגזינים שעושים שרירים, דעיכתו של הצילום המקצועי, מאחורי הקלעים של ויקיפדיה ועוד חדשות תקשורת מהרשת העולמית
 איל המדיה רופרט מרדוק עושה הרבה גלים לאחרונה עם ההצהרות שלו בדבר מעבר לגביית תשלום עבור התוכן האינטרנטי של עיתוני הקבוצה שלו. כעת בודק המגזין "טיים" את הסיכויים שהמהלך שלו יצליח, ותוהה בקול אם מרדוק הקשיש (בשנה הבאה יחגוג שמונים) יחיה די זמן כדי ליהנות מפירותיה של המהפכה שהוא מתכנן.  דודו טופז לא לבד. וולטר סוזה – שוטר לשעבר, פוליטיקאי והמגיש של הגרסה הברזילאית של "בשידור חוקר" – הואשם בסחר בסמים וכן שהזמין יחד עם בנו לפחות חמישה חיסולים של דמויות מהעולם התחתון, במטרה להיפטר ממתחריו וכדי להעלות את נתוני הרייטינג של תוכניתו.  ה"ניו-יורק אובזרבר" מספיד את חברת Conde Nast (שמוציאה לאור, בין השאר, את "ואניטי פייר", "ווג" וה"ניו-יורקר") ומנבא שבקרוב מאוד יתחילו להתגלגל שם ראשים. העילה: העורך האגדי גריידון קרטר נצפה לאחרונה בקפטריה יחד עם פשוטי העם. בכל שנותיו במקום הוא לא אכל שם מעולם! ובינתיים, בזמן שהמגזינים של Conde Nast ממתינים להתנגשות בקרחון, ב"ניוזוויק" סוקרים את תריסר המגזינים שהצליחו להניב השנה רווחים, וביניהם כותרים אטרקטיביים למפרסמים (ולקוראים) כגון "Organic Gardening" ו"Muscle and Fitness". ועוד חדשות טובות, לשם שינוי: טוויטר הגיע לשיא המומנטום וההייפ שלו עצבני, ובקרוב צפויה לתופעת המיקרו-בלוגינג כולה נסיגה. כך לפחות טוען הבלוגר הזה של רויטרס.  גרהם הולידיי מאתר העיתונות העצמאי "פרונט ליין" מאוד מבסוט משחרורן של העיתונאיות האמריקאיות בצפון-קוריאה. ברם, הוא קצת פחות מבסוט מכך שצבא ארצות-הברית עדיין מחזיק בידיו את אבראהים גסאם, צלם של סוכנות הידיעות רויטרס, שנעצר בעיראק לפני יותר משנה. הוא אפילו עוד פחות מבסוט מכך שהתקשורת העולמית, שחגגה את שחרורן של האמריקאיות, כלל אינה מזכירה את מאסרו המתמשך של גסאם ולמעשה שכחה אותו כליל.  דייוויד גולי סוקר את מצבו האנוש של הפוטו-גורנליזם בשתי כתבות ב"ניו-יורק טיימס". תפקיד הצלם/כתב, כך מתברר, על ערש דווי, ומי שאחראיים לכך הם המצלמות הסלולריות והאינטרנט.  שבוע לא קל עבר על השחקן/פובליציסט/אנטי-דרוויניסט בן סטיין. בתחילתו התבשר סטיין שחברו הטוב, הבמאי גון יוז, שליהק אותו לרבים מסרטיו, מת מדום לב. בהמשכו איבד את הטור השבועי שלו במדור העסקים של "הניו-יורק טיימס". הסיבה הרשמית: סטיין השתתף בפרסומת לחברה פיננסית, ובכך הפר את הקוד האתי של ה"טיימס". הסיבה הלא רשמית (שאותה מקדם סטיין עצמו): הכל קנונייה שמקורה בדברים קשים שפירסם בטורו בגנות הנשיא אובמה.  400 עיתונאים לבושי שחורים צעדו בלוסקה, זמביה, ביום שישי האחרון, במחאה על האלימות נגדם מצד חברי מפלגתו של הנשיא, רופיה באנדה. בשבוע שעבר הותקפו ארבעה עיתונאים על-ידי חבר פרלמנט זמבי בזמן שהמתינו לראיון עם הנשיא. חבר הפרלמנט, שעומד כעת למשפט, מסרב להתנצל וטוען לחפותו.  Radio Netherlands מספר על העיתון החדש "Israel-Kurd", ששני גליונות שלו כבר הספיקו לראות אור בעיראק. העולם הערבי, כך נכתב, הגיב ליוזמה העיתונאית החדשה בתדהמה.  המהדורה האנגלית של ויקיפדיה מתקרבת ל-3 מיליון ערכים. לכבוד האירוע מפרסם ה"גרדיאן" הערכת מצב של הפרויקט האנציקלופדי, מספק הצצה אל מאחורי הקלעים של האתר הפופולרי ומספר על הקרבות שניטשים בין עורכיו השונים.